Unta Zeitdruck – nämli scho zehn Täg nåch ana Auffüahrung von Liebesgeschichten und Heurathssachen – håt da Nestroy in nua weniche Tåg zum Aufaung Mai 1843 des Quodlibet saumt Vuagspüi niedagschriebn, wobeis a bissl leichta woa, weu von eahm dazua scho vuahaundane Parodien vawendt wuan san. Wiar imma bei Quodlibets woa dar anzige Grund dafüa, de Doastöllungs- und Vawaundlungskunst von de Schauspüla in bekaunnte und gean gsechane Szenan und Roin zum zagn. Des is vom Nestroy im Vuagspüi aa deitlich augsprochn wuan, wor a wiedar amoi sei Freid aum „Theater im Theater“ zeign håt kenna. Zu dera Zeit håt si olladings des Quodlibets scho ziemli üwalebt ghåbt, so dass – ohgesechn von dera Benefizvuastöllung mit große Einnauhman füan Dichta – des Publekumsintaresse schwåch woa; des Weak håt drum aa nua via Vuastöllungan zsaummbråcht. Nua des Vuagspüi is im August von dem Joahr no amoi füas Quodlibet Alles zum Lachen vom Alois Grois vawendt wuan.